Ivanovo uolų cerkvės
Ivanovo uolų cerkvės (bulg. Ивановски скални църкви) – grupė uolose įrengtų cerkvių, koplyčių ir vienuolynų Bulgarijos Ivanovo kaime, 20 km į pietus nuo Rusės miesto. Šis kompleksas išsiskiria savo gerai išsilaikiusiomis viduramžių freskomis. Ši teritorija priklauso Rusės Lomo upės gamtos parkui. Šios uolos buvo apgyvendintos vienuolių nuo 1220 m., o jas prižiūrėti ir plėsti padėjo Bulgarijos patriarchas Joachimas I. Vienu metu šių cerkvių skaičius buvo pasiekęs 40. Antrosios Bulgarijos imperijos valdovai, tokie kaip Ivanas Aleksandras ir Ivanas Asenas II, dažnai aukodavo lėšas šiam kompleksui išlaikyti, o jų portretai būdavo nutapyti ant cerkvių sienų. XIV a. šios cerkvės tapo hesichazmo centru visoje šalyje, kol išblėso vėlesniais Osmanų imperijos laikais. 1979 m. šis cerkvių kompleksas buvo įtrauktas į UNESCO pasaulio paveldo sąrašą.